Þingmenn á brasilíska þinginu leggja til að forseti landsins verði ákærður fyrir glæpi gegn mannkyni fyrir að hafa vanrækt að grípa til aðgerða gegn COVID-19 faraldrinum.
Þingmenn í öldungadeild brasilíska þingsins vilja að Jair Bolsonaro forseti verði ákærður fyrir glæpi gegn mannkyni fyrir að hafa með vanrækslu valdið því að mörg hundruð þúsund landsmenn létust úr COVID-19. Rannsókn á störfum stjórnvalda hefur flett ofan af hneykslismálum og spillingu.
Þingnefnd öldungadeildarinnar hefur síðastliðna sex mánuði rannsakað viðbrögð Bolsonaros forseta og stjórnar hans við kórónuveirufaraldrinum. Í tólf hundruð blaðsíðna uppkasti að skýrslu sem bíður atkvæðagreiðslu nefndarmanna er lagt til að forsetanum verði birtar níu ákærur. Í fyrsta uppkasti skýrslunnar var lagt til að hann yrði ákærður fyrir manndráp og þjóðarmorð á frumbyggjum Brasilíu. Sá hluti hefur verið þurrkaður út, en þess í stað lagt til að hann verði meðal annars ákærður fyrir glæpi gegn mannkyni, skjalafals og að hafa hvatt til glæpaverka.
Bolsonaro hefur að sögn brasilískra fjölmiðla vísað ásökunum nefndarmanna á bug. Þarna séu pólitískir andstæðingar að leita eftir höggstað á honum. Fyrr á þessu ári hvatti hann landsmenn að hætta öllu COVID-væli þegar dauðsföll af völdum farsóttarinnar fóru yfir þrettán hundruð á sólarhring.
Hvort sem skýrsla þingnefndar öldungadeildarinnar leiðir til ákæru eða ekki er ljóst að efni hennar á eftir að valda Bolsonaro erfiðleikum, þegar kosningabarátta hans fyrir endurkjöri á næsta ári hefst fyrir alvöru.
Þingmenn á brasilíska þinginu leggja til að forseti landsins verði ákærður fyrir glæpi gegn mannkyni fyrir að hafa vanrækt að grípa til aðgerða gegn COVID-19 faraldrinum.